Document ID: 32013R0463

KOMISIJOS REGLAMENTAS (ES) Nr. 463/2013
2013 m. gegužės 17 d.
kuriuo iš dalies keičiamas Europos Parlamento ir Tarybos reglamentas (EB) Nr. 2003/2003 dėl trąšų, kad jo I, II ir IV priedai būtų pritaikyti prie technikos pažangos
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. spalio 13 d. Europos Parlamento ir Tarybos reglamentą (EB) Nr. 2003/2003 dėl trąšų (1), ypač į jo 31 straipsnio 1 ir 3 dalis,
kadangi:
(1)
Reglamento (EB) Nr. 2003/2003 I priedo A.3 lentelėje žodis „kainitas“ pateiktas kaip trąšos, gautos iš neapdorotos kalio druskos, tipo pavadinimas. Dabar žodis „kainitas“ siejamas tik su viena konkrečia neapdorota kalio druska, todėl gamintojams, norintiems prekiauti kitais kalio druskų ištekliais, tai gali reikšti prekybos apribojimą. Siekiant išvengti to apribojimo ir padidinti valstybių narių ūkininkų galimybes naudoti įvairesnių rūšių kalio druskas, tiems to tipo trąšų įrašams turėtų būti naudojamas bendresnis tipo pavadinimas, ir atitinkamai turėtų būti suderintos kainito nuorodos. Siekiant sudaryti sąlygas neapdorotų kalio druskų gamintojams pritaikyti žymėjimą prie naujų taisyklių, reikėtų nustatyti pereinamąjį laikotarpį;
(2)
lignosulfonrūgštis - kompleksinė medžiaga, gauta iš skirtingų medienos šaltinių. Kadangi prekyboje yra daug įvairios kokybės produktų, svarbu kokybės reikalavimus, kuriuos turi atitikti produktai, norimi tiekti rinkai kaip EB trąšos, priderinti prie technikos pažangos;
(3)
kalkinimo medžiagos, kurios dar vadinamos kalkių trąšomis, sumažina dirvožemio rūgštingumą ir tokiu būdu gali taip pat aprūpinti maistinėmis medžiagomis - magniu ir (arba) kalciu. Kalkinimo medžiagų gamintojai turi atsižvelgti į įvairias nacionalines taisykles, dėl kurių iškreipiama vidaus rinka. Todėl kalkinimo medžiagos turėtų būti priskirtos prie Reglamento (EB) Nr. 2003/2003 I priede aprašytų trąšų tipų, kad jos galėtų patekti į laisvą apyvartą vidaus rinkoje. Be to, Europos standartizacijos komitetas (CEN) parengė kalkinimo medžiagų analizės metodų EN standartus. Tie standartai, siekiant užtikrinti privalomą jų taikymą turėtų būti įtraukti į Reglamento (EB) Nr. 2003/2003 IV priedą, kuriame nustatyti ėminių ėmimo ir analizės metodai;
(4)
siekiant sudaryti sąlygas kalkinimo medžiagų gamintojams prisitaikyti prie naujų EN standartų, reikėtų nustatyti pereinamąjį laikotarpį;
(5)
Reglamento (EB) Nr. 2003/2003 II priede pateiktos deklaruojamo maistinių medžiagų kiekio leistino nuokrypio vertės. Siekiant įtraukti kalkinimo medžiagų leistino nuokrypio vertes, II priedas turėtų būti iš dalies pakeistas;
(6)
pagal Reglamentą (EB) Nr. 2003/2003 reikalaujama, kad EB trąšų kontrolė būtų atliekama pagal to reglamento IV priede nustatytus ėminių ėmimo ir analizės metodus. Tačiau kai kurie iš tų metodų nepripažįstami tarptautiniu mastu ir turėtų būti pakeisti neseniai Europos standartizacijos komiteto parengtais EN standartais;
(7)
todėl Reglamentas (EB) Nr. 2003/2003 turėtų būti atitinkamai iš dalies pakeistas;
(8)
šiame reglamente numatytos priemonės atitinka Reglamento (EB) Nr. 2003/2003 32 straipsniu įsteigto Komiteto nuomonę,
PRIĖMĖ ŠĮ REGLAMENTĄ:
1 straipsnis
Pakeitimai
1. Reglamento (EB) Nr. 2003/2003 I priedas iš dalies keičiamas pagal šio reglamento I priedą.
2. Reglamento (EB) Nr. 2003/2003 II priedas iš dalies keičiamas pagal šio reglamento II priedą.
3. Reglamento (EB) Nr. 2003/2003 IV priedas iš dalies keičiamas pagal šio reglamento III priedą.
2 straipsnis
Pereinamojo laikotarpio nuostatos
Nukrypstant nuo 3 straipsnio antros dalies, gamintojai gali taikyti I priedo 1 punkto nuostatas iki 2014 m. gruodžio 7 d.
3 straipsnis
Įsigaliojimas
1. Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
2. I priedo 1 punktas taikomas nuo 2014 m. gruodžio 7 d.
3. I priedo 3 punktas, II priedo 2 punktas ir III priedo 4 punktas taikomi nuo 2014 m. birželio 7 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. gegužės 17 d.

Labels: 7
3
6